ing basa Jawi kalihan basa Malayu kemawon, sanadyan ing sanès-sanèsipun basa ing tanah Indhiya inggih makatên. Sadaya wau linta-lintunipun mawi pathokan miturut wêwaton ingkang sanès damêlan tiyang. Ananging sanadyan wêwaton wau sanès damêlan (dados botên wontên ingkang namtokakên utawi marentahakên), ewadene sadaya bôngsa alit-alit ingkang sami gadhah basa piyambak-piyambak inggih sami miturut wêwatonipun piyambak-piyambak.§ Ingkang kasêbut ing nginggil wau namung tuladha satunggil kalih, sarta salugunipun mênggah pamarsudining basa-basa ing tanah Indhiya, ingkang pangudinipun katindakakên sarana tinandhing-tandhing "vergelijkende taalstudie" punika gêrbananipun kenging dipun wastani sawêg wiwit dipun acaki kemawon, kawêwahan tumindaking pangudi kêdah kanthi gunging pangatos-atos: mila manawi amarsudi basa ingkang kados kasêbut ing nginggil wau, môngka botên kanthi pawitan kawruh bab basa ingkang anyêkapi, sarta botên tumêmên sangêt ing panindakipun pangudi, punapadene botên tansah angudi indhaking prayoginipun lampah-lampahing anggènipun marsudi, punika badhe tanpa damêl.